Marca 2003 je koalicija pod vodstvom Združenih držav Amerike ob sodelovanju Združenega kraljestva, Avstralije in Poljske napadla Irak; razlog naj bi bile navedbe o razvijanju orožja za množično uničevanje na podlagi dokumentov agencije CIA in britanske vlade, ki so se kasneje izkazali za netočne. Invazija, trajajoča od 20. marca do 1. maja 2003, je zrušila baasistično vlado in ZDA so na oblast postavile prehodno upravo. Ameriške sile so v vojaški operaciji decembra 2003 zajele Sadama Huseina, ki je bil leta 2006 obsojen in usmrčen. Junija 2004 je bila oblast predana iraški začasni vladi in januarja 2005 so bile izvedene volitve. Po invaziji so se začeli vrstiti spopadi med koalicijskimi silami in uporniki, ki so prerasli v državljansko vojno.